Mundial 2018 – Podium alternatywne
Weta mi niy siadła. Tela bramōw we finale bych sie niy spodziywoł. Przinajmij było sie na co dziwać. Francuzy wygrywajōm z Chorwacjōm 4:2 i po 20 latach majōm nazod Majstra Świata. Jakby to padoł znany polski kōmyntator „aleleble”!
Nojlepszym fusbalistōm Luka Modrić, modziokiym Kylian Mbappe, a tormanym Thibaut Courtois. Ôficjalne nagrody porozdowane. A kogo abo co jeszcze nojbardzij zapamiyntōmy po Mundialu 2018? Propōnuja telki podium…
- VAR
Technologio VAR to nojwiynkszy Mundialowy przełōm w syndziowaniu ôstatnich dekad (ja, syndziowsko pianka do golynio tyż je dobro, ale to niy to samo). Prezes FIFA jeszcze przed finałym podsumowoł, że poziōm dobrych decyzji syndziowskich VAR dźwignōł bezmałaś z 95% do 99,32%. Jak już chcymy być tak akuratni to trza pedzieć, że te 0,68% felerōw tyż szło bez problymu ujrzeć. Nikedy było to w sytuacjach kej syndziowie niy wiadōmo czamu niy zdecydowali sie ani na VAR, ale było i tak że syndzia dziwoł sie na powtōrka, ale chyba forgot mioł gorszy dziyń (szpil Portugalio vs Iran i powtōrka, w kerej widać miyndzy kere zymby Cristiano Ronaldo wraziōł przeciwnikowi łokieć).
- Grzibiorze
Gańbōm turnieju i szczytym antyfusbalu bez godki bōł szpil Polsko vs Japōnio. Bez te ôstatni 10 minut Poloki z Japōńczykami mōgli już se na dyć siednōnć na zolu i dograć tyn szpil w szkata, bierki abo chińczyka, a niy deptać po trowie i grzibōw szukać. Ktoś sam kibicōw zrobiōł za błozna… Nojśmiyszniejsze je to, że Poloki mieli grać ô hōnor a Japōńczyki ô awans i w kożdej chwili mōgli być wyciepani z turnieju przi zmianie wyniku w rōwnoległym szpilu.
- Ynty i tyjater
Na szczynści przinajmij Canarinhos wiedzōm jak sie robi widowisko. Nojwiynkszo grajfka ku tymu mo ich lider. Neymar swoimi yntami, szkopyrtkami, iberszlagami i potrōjnymi rittbergerami po faulach i niy-faulach na nim podbiōł świat. Motyw Neymarowych yntōw pokozoł sie już w reklamie KFC i portugalskij kampanii społecznej przeciw niypotrzebnymu wybiyraniu numeru alarmowego 112.
Mundial dopiyro co za nami a Górnik Zobrze już w czwortek gro w Mołdawii rewanż 1. rundy eliminacji Ligi Europy z Zariōm Balti (1:0 do przodku u sia). Wracōmy nazod w nasze fusbalowe realia. Bele to niy bōł powrōt na grziby…
Grzegorz Buchalik – etnolog, historyk, felietōnista, fusbalista, mody ôjciec. Kludzi bloga Ślōnski Fusbal we Dzienniku Zachodnim.
http://www.dziennikzachodni.pl/blogi/slonski-fusbal/
https://www.facebook.com/SlonskiFusbal/
spa_Latn szl_Latn szl_Latn isl_Latn szl_Latn szl_Latn szl_Latn szl_Latn szl_Latn szl_Latn szl_Latn ltg_Latn zho_Hans